  Виталий Пронин Туннэ быдэс кунын асьсэлэсь праздниксэс пусъё пилотъёс, бортпроводникъёс, диспетчеръёс, авиакомпаниосын но аэропортъёсын ужасьёс. Удмуртилэн Тӧроез Александр Бречалов соосты аслаз социальной сетьёсаз ӟечкылаз, «Ижавиа» авиакомпаниын Boeing 737-800 самолётлэн командирез Дмитрий Копосов сярысь видео поттыса. — Кылем арын милям авиакомпанимы 2 сюрс 700 пала рейс лэсьтӥз, 323 сюрслэсь трос адямиосты одӥг интыысь мукет интые вуттӥз, — гожтӥз Александр Бречалов, — Як-42 самолётъёсты воштӥзы Boeing-ёс, соин ик аэропортмы но вылӥ уровене ӝутскиз. 2022-тӥ арын эшшо кык Boeing 737 самолётъёсты басьтыны чаклаське. Али Ижкарысь аэропорт 15 маршрутъя ужа. 2021-тӥ арын Ижкарысь калык ӵемгес лобаз Москвае, Санкт-Петербурге но Сочие. Теги: ечкылан  